钦定古今图书集成/明伦汇编/氏族典/第166卷 > 《廖用贤尚友录》 > 栾黡
## 钦定古今图书集成/明伦汇编/氏族典/第166卷 > 《廖用贤尚友录》 > 栾黡

按《左传襄公十年》：诸侯伐郑，郑及晋平。楚子囊救郑。
十一月，诸侯之师还郑而南至于阳陵，楚师不退。知
武子欲退，曰：“今我逃楚，楚必骄，骄则可与战矣。”栾黡
曰：“逃楚，晋之耻也。合诸侯以益耻，不如死，我将独进
师。”遂进。己亥，与楚师夹颍而军。子矫曰：“诸侯既有成
行，必不战矣。从之将退，不从亦退。退楚必围我，犹将
退也。不如从楚，亦以退之。”宵，涉颍，与楚人盟。栾黡欲
伐郑，荀罃不可。丁未，诸侯之师还侵郑北鄙而归，楚
人亦还。